**รณรงค์ “งดใช้ถุงพลาสติก” เทรนด์ใหม่ ปลุกกระแส-เปลี่ยนพฤติกรรมให้คนรักษ์โลก**

 การรณรงค์ให้ประชาชน “งดใช้ถุงพลาสติก” แล้วหันมาใช้ถุงผ้าหรือตะกร้าแทน ปลุกกระแสให้คนในสังคมปรับเปลี่ยนพฤติกรรมไม่ทำร้ายโลก ให้กระแสรักษ์โลกกลายเป็นเทรนด์ใหม่ในสังคมไทยทุกวันนี้เมื่อต้องเดินทางไปซื้อสินค้าตามร้านค้า ร้านสะดวกซื้อ หรือแม้กระทั่งห้างสรรพสินค้า ส่วนใหญ่ทางร้านก็จะให้ถุงพลาสติกใส่ของมาด้วย เพื่อความสะดวกสบายของลูกค้าในการหิ้วสินค้าที่ซื้อจากทางร้านนำกลับไปที่บ้าน จากความสะดวกสบายของลูกค้าจนทำให้หลายคนลืมมองไปว่า “ถุงพลาสติก” มีผลทำให้เกิดภาวะโลกร้อน เนื่องจากถุงพลาสติก 1 ใบ ต้องใช้เวลาย่อยสลายนานถึง 450 ปี หากนำถุงพลาสติกไปเผา ก็จะทำให้เกิดสารประกอบไฮโดรคาร์บอน มีผลทำให้เกิดมลภาวะทำให้โลกร้อนอีกด้วย

 จากข้อมูลของกรมควบคุมมลพิษระบุว่า ประเทศไทยมีการผลิตพลาสติกประมาณ 8.5 ล้านตันต่อปี ซึ่งในช่วง 2 ปีหลัง มีมากถึง 1-2 แสนตันต่อปี ทั้งนี้พลาสติกที่ผลิตใช้ในประเทศจะถูกนำมาใช้เป็น บรรจุภัณฑ์ต่างๆ 45% เครื่องใช้ไฟฟ้า 15% งานก่อสร้าง 12% และที่เหลืออื่นๆ จนทำให้ประเทศไทยเป็นหนึ่งในประเทศที่มีปริมาณขยะพลาสติกและขยะที่ย่อยสลายยากติดอันดับของโลก โดยมีสถิติการใช้ถุงพลาสติกมากถึง 45,000 ล้านใบต่อปี โดยมีโฟมบรรจุอาหาร 6,758 ล้านใบต่อปี แก้วพลาสติกแบบใช้ครั้งเดียวจำนวน 9,750 ล้านใบ

 จากปัญหาข้างต้น ทำให้หลายหน่วยงานต่างให้ความสำคัญ จึงพยายามรณรงค์ให้ประชาชนใส่ใจถึงปัญหาที่เกิดขึ้น ปลุกกระแสให้คนในสังคมปรับเปลี่ยนพฤติกรรมที่ไม่ทำร้ายโลก ให้กระแสรักษ์โลกกลายเป็นเทรนด์ใหม่ในสังคมไย ด้วยการลดการใช้ถุงพลาสติก หันมาใช้ถุงผ้าหรือตะกร้าแทน เพราะถุงพลาสติกส่วนใหญ่จะใช้ครั้งเดียวแล้วทิ้ง แต่ถุงผ้านั้นสามารถนำกลับมาใช้ได้หลายครั้ง จริง ๆ แล้วมีการรณรงค์มานานพอสมควร แต่ยังไม่มีการลงมือปฏิบัติกันอย่างจริงจัง กระทั่งเมื่อช่วง 1-2 ปีที่แล้ว เริ่มมีบางประเทศมีการรณรงค์และปฏิบัติกันอย่างจริงจัง อย่างเช่น ที่ประเทศนิวซีแลนด์ ที่ทางการได้มีการประกาศงดใช้ “ถุงพลาสติก” เพื่อลดปัญหามลพิษที่ส่งผลกระทบต่อสิ่งแวดล้อมและรักษาภาพลักษณ์ที่ดีของนิวซีแลนด์ ซึ่งกฎดังกล่าวจะมีผลบังคับใช้ในปีหน้า (ส.ค.2562) โดยร้านค้าภายในนิวซีแลนด์จะต้องยกเลิกการใช้ถุงพลาสติก ซึ่งหากพบว่าร้านค้าใดมีการฝ่าฝืนกฎดังกล่าว จะถูกปรับเป็นเงิน 100,000 ดอลลาร์นิวซีแลนด์ หรือคิดเป็นเงินไทยก็ประมาณ 2,200,000 บาท (อ่านเพิ่มเติม : นิวซีแลนด์ประกาศงดใช้ “ถุงพลาสติก” ลดปัญหามลพิษทำลายสิ่งแวดล้อม https://kinyupen.co/endorphine/5276/ )

เช่นเดียวกับในประเทศไทย ที่นอกจากจะมีการรณรงค์ด้วยการประชาสัมพันธ์หลายหลายรูปแบบแล้ว ก็มีการลงมือปฏิบัติกันอย่างจริงจัง อย่างเช่นที่ ม.ธรรมศาสตร์ ศูนย์รังสิต ที่มีการรณรงค์ในเรื่องของปัญหาสิ่งแวดล้อม โดยมีการงดการใช้ถุงพลาสติกภายในรั้วมหาวิทยาลัยอย่างจริงจัง ทั้งนี้ เพื่อปลูกฝังให้นักศึกษาและบุคลากรหันมาใส่ใจในเรื่องของสิ่งแวดล้อมมากขึ้น นอกจากนี้ ในวันนี้ (4 ธันวาคม) ถือเป็นวันสิ่งแวดล้อมไทย เพื่อกระตุ้นให้คนไทยตระหนักถึงความสำคัญในการอนุรักษ์ทรัพยากรธรรมชาติและสิ่งแวดล้อม โดยในวันนี้ห้างสรรพสินค้าและร้านสะดวกซื้อทั่วประเทศจะงดให้บริการถุงพลาสติก เพื่อร่วมกันลดปริมาณขยะถุงพลาสติก และรณรงค์ให้ประชาชนพกถุงผ้าหรือตะกร้าเพื่อใส่สินค้าแทนอย่างไรก็ตาม หากทุกคนทุกฝ่ายร่วมกันใส่ใจ ปรับเปลี่ยนพฤติกรรม รณรงค์ บอกต่อคนรอบข้างให้ตระหนักถึงเรื่องนี้ เชื่อว่าในอนาคตปริมาณการใช้ถุงพลาสติกในประเทศไทยจะลดลง แล้วจะเห็นคนไทยพกถุงผ้าหรือตะกร้าเพิ่มมากขึ้นอย่างแน่นอน การปรับเปลี่ยนพฤติกรรมให้หันมารักษ์โลกเริ่มต้นง่าย ๆ จากตัวเรา และบอกต่อ ๆ ไปยังคนรอบข้างรวมไปถึงคนรุ่นใหม่ให้หันมาใส่ใจสิ่งแวดล้อม

ที่มา:กินอยู่เป็น 360 องศาแห่งการใช้ชีวิต